





НОВИТЕ РЕЗУЛТАТИ ОТ ESPAD:

Пиенето и пушенето сред тийнейджърите намаляват

Рисковата употреба на канабис и новите поведения на зависимост будят загриженост

**ИНФОРМАЦИЯ ЗА МЕДИИТЕ**

Употребата на цигари и алкохол сред 15-16-годишните ученици показва тенденция към намаляване, но потенциално рисковата употреба на канабис и предизвикателствата, които поставят новите поведения на зависимост, предизвикват загриженост. Това са изводите от данните в новия доклад на Европейския училищен изследователски проект за алкохол и други наркотици (ESPAD), представени днес. Проучването, осъществено в партньорство с Европейската агенция за наркотиците (EMCDDA), се основава на представителни изследвания в 35 европейски държави, включително 25 страни членки на ЕС (1). Националният център по обществено здраве и анализи и Националният фокусен център в НЦОЗА са партньори за България в изследването.

Това е седмата вълна на събиране на данни, реализирана от проект ESPAD в Европа от 1995 г. насам. В изследването са участвали общо 99 647 ученици, отговорили анонимно на стандартизиран въпросник. България се включва в изследването през 1999 г. и това позволява проследяване на тенденциите в страната ни за 20-годишен период.

Докладът на ESPAD’19 съдържа информация за опита и възприятията на учениците за различни вещества, включително тютюн, алкохол, незаконни наркотици, инхаланти, психоактивни лекарства и нови психоактивни вещества. Обхванати са също използването на социалните медии, игрите и хазарта.

Въпросникът на ESPAD постоянно се адаптира и включва нови теми, свързани с нововъзникващи рискови поведения сред младите хора, като поддържа и набор от основни въпроси за проследяване на дългосрочните тенденции. През 2019 г. за пръв път е включено и пушенето на електронни цигари. Приложени са и скринингови инструменти за оценка на рисковото поведение, включително проблемни хазартни игри, високорискова употреба на канабис и самооценено като проблемно използване на социалните медии и игрите (2).

**Намаляване на пиенето и пушенето на цигари сред тийнейджърите и нови идеи за употребата на електронни цигари**

Употребата на алкохол остава висока сред подрастващите в Европа, като средно над три четвърти (79%) от учениците са употребявали алкохол през живота си (82% от българските ученици) и почти половината (47%) от европейските и малко повече от половината от българските (53%) – през последния месец („настояща употреба“). (3) Но данните за тенденциите (4) показват сравнително постоянен спад, като нивата сега са по-ниски в сравнение с 2003 г., когато и двата показателя достигат пик – съответно 91% и 63% (88% и 65 % за България).

Разпространението на „тежкото епизодично пиене“ (5) достигна най-ниското си ниво в проучването през 2019 г. (34% за страните от ESPAD, 42% за България) след пик през 2007 г. (43% за ESPAD и 47% за България) (Таблица 14). Данните показват, че разликата между половете в разпространението на този модел на употреба на алкохол се е стеснила с времето – момчета 36% за ESPAD, 39% България; момичета 34% за ESPAD, 44% за България) (Фиг. 20). Промените в регулациите за употребата на алкохол на национално ниво може да са допринесли за намаляването й сред младите хора.

Положителни тенденции се наблюдават и по отношение на пушенето на тийнейджърите на фона на политическите мерки относно употребата на тютюневи изделия, въведени през последните две десетилетия. Между 1999 г. и 2019 г. средните стойности на ESPAD за употреба на цигари намаляват по отделните показатели: през целия живот (от 68% за ESPAD и 78% за България на 42% ESPAD и 50 % за България); настояща употреба (от 38% ESPAD и 50% за България на 20% ESPAD и 32% за България) и ежедневна употреба (от 24% за ESPAD и 39% за България на 10%за ESPAD и 22% за България). Въпреки че страната ни също следва тенденциите за намаляване на тютюнопушенето сред учениците, България е на второ място след Словакия по ранно започване на ежедневната употреба на цигари и на първо място по ежедневна употреба сред 16-годишните.

Новите данни разкриват високо разпространение на пушенето на електронни цигари – 40% за употреба през целия живот и 14% за употребата през последния месец, като тези, които никога не са пушили цигари, отчитат по-високи нива на това поведение от „случайните пушачи“ и „редовните пушачи“. В България електронните цигари също са добили популярност и българските ученици са на шесто място по ранно начало на употребата им. Въпреки че проучването не изследва съдържанието на електронните цигари, вероятно е голяма част от тези устройства да включват никотин и общата употреба на никотин в юношеска възраст може да се увеличава отново. Този въпрос изисква по-нататъшно изследване предвид потенциалните последствия по отношение на общественото здраве.

**Употребата на незаконни наркотици намалява, но има загриженост за високорисковата употреба на канабис, лекарствата с рецепта и новите психоактивни вещества**

Проучването показва, че средно 1 от 6 ученици (17%) съобщават, че са използвали незаконни наркотични вещества поне веднъж в живота си, като нивата варират значително в отделните страни, участващи в ESPAD (диапазон: 4,2% - 29%). Разпространението на употребата на незаконни наркотици през целия живот в тази група леко намалява от 2011 г. насам (Таблица 14), въпреки че като цяло е стабилно през последните две десетилетия. България е една от страните, в които се наблюдава значително намаляване на употребата на някакво наркотично вещество поне веднъж в живота спрямо предишното проучване – от 30% през 2015 г. на 19% през 2019 г.

Канабисът все още е наркотичното вещество, което най-често се използва от учениците в страните от ESPAD. Средно 16% от анкетираните съобщават, че са употребявали канабис поне веднъж в живота си (11% през 1995 г.), докато 7,1% съобщават за употреба през последния месец (4,1% през 1995 г.). Употребата през целия живот бавно намалява от 2011 г., докато употребата през последния месец се стабилизира от 2007 г. В България употребата на канабис поне веднъж в живота (17%) е малко над средната за Европа, като настоящата употреба на канабис (през последните 30 дни) съвпада със средноевропейското ниво (7,1%). Прави впечатление, че за България относителният дял на момичетата леко надминава относителния дял на момчетата по показателя „употреба на канабис поне веднъж в живота“, нещо, което се отчита в само още две европейски страни – Словакия и Малта. При настоящата употреба на канабис (през последните 30 дни) разпространението й при момчетата е по-високо (8,0%), отколкото при момичетата (6,2%).

Високорисковата употреба на канабис, изследвана през 2019 г. за първи път във всички участващи държави в проучването, разкрива, че средно 4% от анкетираните са попаднали в тази категория и са потенциално изложени на риск от развитие на проблеми, свързани с канабиса. Разбирането и наблюдаването на това явление е важно за формулирането на политики за превенция. В България оценката за високорисковата употреба на канабис (4,9%) е малко над средната за Европа, като на по-голям риск от развитие на проблеми, свързани с канабис, са изложени момичетата.

Немедицинската употреба сред подрастващите на отпускани с рецепта лекарства остава проблем. 6,6% от анкетираните съобщават, че са използвали през живота си транквиланти или успокоителни, а 4% - болкоуспокояващи, „за да се надрусат“. България е една от страните, в които учениците най-малко употребяват лекарства без лекарско предписание с цел дрогиране (4,3%).

Средно 3,4% от учениците в Европа съобщават, че са използвали нови психоактивни вещества през живота си. Това е малък спад в сравнение с 2015 г., когато делът е бил 4,0%, но все пак се отчитат по-високи нива на употреба, отколкото за амфетамин, екстази, кокаин или LSD поотделно. България е под средното европейско ниво на употреба сред учениците на нови психоактивни вещества, но е над средното по отношение на употребата на синтетични канабиноиди (4,3%) и синтетични катинони (1,8%).

Почти всички употребяващи нови психоактивни вещества употребяват повече от едно вещество (алкохол, канабис и стимуланти).

**Хазарт, игри и социални медии – необходимост от внимание**

Според доклада: „Високата степен на нормализиране на хазарта сред обществото и културата на залагане в семейна среда са признати за важни двигатели за настъплението на хазарта и навлизането на младите хора в проблемен хазарт“. Резултатите от ESPAD за 2019 г. показват, че хазартът за пари се е превърнал в популярна дейност сред учениците в Европа, като 22% от анкетираните съобщават за залагане в поне една игра през последните 12 месеца (предимно лотарии). Около 7,9% от учениците са залагали онлайн за пари през този период. България е над средното европейско ниво по участие на учениците поне веднъж в хазартни игри (игрални автомати, карти или зарове, лотарии) през последните 12 месеца, като единствено участието в залагания на спорт е малко под средното европейско ниво. 11% от българските ученици са участвали поне веднъж през последната година в онлайн залагания за пари.

Инструментът за скрининг, използван в проучването за оценка на проблемния хазарт, разкрива, че средно 5% от учениците от ESPAD, които са залагали през последните 12 месеца, попадат в тази категория. За България този дял е 7,4%.

През последните две десетилетия с нарастващото разпространение на смартфоните и таблетите дигиталните игри стават все по-популярни и с тези устройства се играе все по-често. Около 60% от анкетираните съобщават, че са играли в обикновен учебен ден през последния месец (69% в неучебен ден). В повечето страни момчетата прекарват два пъти по-дълго време, играейки игри, отколкото момичетата. България е страната с най-висок относителен дял (22%) сред играещите игри 6 и повече часа в неучебни дни.

Около 94% от анкетираните съобщават, че са използвали социални медии през последната седмица. Потребителите прекарват средно по 2-3 часа в социалните медии в обикновени учебни дни, като времето се увеличава до 6 или повече часа в неучебни. В повечето страни момичетата съобщават, че използват социални медии в неучебни дни по-често от момчетата. България е една от страните с най-висок относителен дял на учениците, които не използват социални медии (15% в учебни дни и 10% в неучебни дни), но в същото време е и сред страните с най-висок относителен дял на учениците, ползвали социални медии 6 и повече часа на ден през последните 7 дни.

„Със събирането на данни за 2019 г. ESPAD обединява сравнима информация от над 30 европейски държави за период от 24 години. Това поставя проекта в уникалната позиция да продължи да дава ценен принос за разработването на надеждни и ефективни политики и интервенции за защита на младежкото здраве и социалното благосъстояние като цяло“, се обобщава в доклада на ESPAD.

***Бележки***

(1) Докладът (на английски) и данните, подкрепящи анализа, са достъпни онлайн на уебсайта на EMCDDA <https://www.emcdda.europa.eu/event/2020/11/espad-report-2020-results-european-school-survey-project-alcohol-and-other-drugs_en>и специална страница на ESPAD http://espad.org/espad-report-2019.Таблиците могат да бъдат свалени в Excel формат.

(2) Инструменти за скрининг: Скала CAST за канабис (Legleye*и др.,* 2007, 2011), въпросникът лъжа/залог за хазарт (Johnson и др*.,* 1997), и адаптиран инструмент за скрининг за социални медии и игри(базиран на Holstein и др*.,* 2014).

(3) Процентите, отбелязани в тази информация за медиите, са средни стойности на ESPAD (непретеглена средна стойност на националните средни стойности).

(4)За временните тенденции на ESPAD оценките на страните бяха усреднени за 30 страни с валидни оценки за поне четири (включително 2019 г.) от седем точки.

(5)Пет или повече питиета при един случай за последните 30 дни.

***ESPAD*** *(*[*www.espad.org*](http://www.espad.org)*) е съвместна мрежа от независими изследователски екипи в над 40 европейски държави и е най-големият международен изследователски проект за употребата на вещества в юношеска възраст в света. Той се координира от италианския екип на ESPAD към Националния изследователски съвет на Италия (CNR-IFC).*

***EMCDDA*** *(*[*www.emcdda.europa.eu*](http://www.emcdda.europa.eu)*) е децентрализирана агенция на ЕС със седалище в Лисабон, която предоставя на ЕС и неговите държави членки фактическа, обективна, надеждна и сравнима информация за наркотиците и наркоманиите и техните последици за информиране при разработването на политики и практиката.*

За повече информация: Анина Чилева, НЦОЗА, водещ изследовател за ESPAD, anina@ncpha.government.bg, 0885 090 945

Александър Панайотов, началник отдел „Национален фокусен център“, НЦОЗА, a.panayotov@ncpha.government, 0879 880 904

12.10.2020 г.